Fakta homma
Jaksot > Tuotantovuosi 1996

Aulis on kuollut kesällä 1994. Pirren sanoin hänet "lyötiin multiin" jo kaksi vuotta sitten. Pirre on huolestunut Hansusta, joka ei edelleenkään suostu tapaamaan ihmisiä, vaikka tietyistä ravintoloista löytyisi leskiä ja eronneita kasapäin. Pasi on jo kuudentoista, Mervi noin kymmenvuotias. Heka ja Pirre ovat melko onnellisina avioliitossaan. Kaasiset ja Kaakot asuvat edelleen toistensa seinänaapureina kahden huoneiston puutalossa. Fakta homman kolmikon vaatteet ovat lähes entisellään, Hansun t-paita tosin on nykyään kokovihreä ilman valkoisia ympyräkuvioita.
Vuoden 1996 Fakta hommat eroavat 1980-luvun jaksoista sikäli, että kukin jakso on juonellisesti melko yhtenäinen. Jaksot ovat niin ikään kestoltaan pidempiä, noin 17–21-minuuttisia, yhteensä tuotantokauden jaksot kestävät noin 150 minuuttia. Riitta Havukainen käsikirjoitti jaksot 2, 4, 6 ja 7. Eija Vilpas puolestaan käsikirjoitti jaksot 1, 3, 5 ja 8. Ohjaajana toimi Jukka Mäkinen ja tuottajana Olli Tola.
| Jakso | Nimi | Sisältö | Vierailevat näyttelijät | Kesto | Ensiesitys |
| --- | --- | --- | --- | --- | --- |
| 1. | Tunnepitoinen päivä | Pirre ja Hansu käyvät Auliksen haudalla ja herättävät käytöksellään kiusallista huomiota. "Ja pois ei tulla!", Pirre huutaa leikillään vainajalle, mihin Hansu: "Äläs! Äkkiväärää huumoria, kun ei sovi joka paikkaan". Naiset menevät marketin kautta kapakkaan päiväoluelle. He erehtyvät syömään omia nakkejaan, jolloin portsari tulee ja pyytää heitä poistumaan. Pirre on kadottanut narikkalapun, eikä portsari suostu antamaan naisille näiden tavaroita ennen sulkemisaikaa. Pirre soittaa Hekan paikalle. Heka tulee Pasin ja Mervin kanssa tuota pikaa. Mervi löytää narikkalapun nakkipaketista ja Heka käskee: "Koko porukka ulos!". Tilanteen lauettua portsari pahoittelee puolestaan ja vetoaa saamiinsa määräyksiin. | Ville Virtanen (portsari) | 19.00 |  |
| 2. | Oisko vallan Bodom | Mustalla huumorilla ryyditetty jakso sisältää useita viittauksia Suomen rikoshistoriaan, muun muassa Kyllikki Saaren tapaukseen ja Bodominjärven murhiin. Pasi on leirillä ja Hansu kokee olonsa turvattomaksi öisin, "kun on kaikenlaist ainest liikkeel, sakilaisii, lättähattui. Sit on tummempii kavereit, ulkolaisii!", hän erittelee. Pirre syyttää rikollisuudesta yhteiskuntaa, Hansu puolestaan yksilöiden henkilökohtaisia ominaisuuksia. Päätetään, että Heka tulee yöksi Hansun luo. Heka kuitenkin kuorsaa, joten Hansu ei saa nukutuksi. Seuraavana yönä kolmikko pystyttää teltan aivan Hansun oven pieleen. Pirre tulee telttaan Hekan seuraksi, mutta ei saa nukuttua alkeellisissa oloissa. Kreikasta Suomeen muuttanut Suomen kotiturvan työntekijä Jorgo tulee asentamaan Hansun oveen uuden lukon. Hansu tulkitsee Jorgon jutut piiloviesteiksi, joissa tämä vihjailee ja yrittää ottaa selvää Hansun yksityiselämästä. Hansu soittaa Pirren paikalle tummanvihreällä pöytäpuhelimellaan. He kutsuvat Jorgon kahville Hansun keittiöön ja utelevat tältä kaikenlaista, Jorgo meinaa pudota kärryiltä. Kun Jorgo sanoo käyvänsä kukkakaupassa, naiset tulkitsevat sen viittaukseksi helsinkiläisessä kukkakaupassa vuonna 1995 tehtyyn henkirikokseen ja ajavat hysteerisinä Jorgon ulos. Heka on pihalla Jorgoa vastassa pesäpallomaila kädessään, mutta ei osoita lainkaan aggressioita miestä kohtaan. Hetken kuluttua Heka tulee kertomaan naisille, että Jorgo on tuore isä, ja tämä meni sen vuoksi kukkia ostamaan. "Ilonsa toi julki ihminen, sit hänkin, ulkolainen. Sit kans", Hansu toteaa rauhoituttuaan. | Eppu Salminen (Jorgo) | 21.18 |  |
| 3. | Vetää hapoille taas | Pirren putsi & siivous menettää tärkeän asiakkaan. Firmassa on toisena siivoustyöntekijänä Mirkku. Paperitöitä hoitaa Erkkilä. Pirre päättää panna Mirkulta päivän ja palkan puoleen, solidaarisuuden osoituksena hän on kuitenkin valmis maksamaan Mirkun pojan kesäleirikulut. Hermostuksissaan ja stressipäissään Pirre on ajaa Hiacellaan Hansun päälle kotipihalla. Naiset päättävät mennä pesemään mattoja järven rantaan ihan terapiamielessä; matot sinänsä ovat lähes puhtaat. Kahvitauolle lähtiessään he heittävät matot vieraaseen veneeseen ja hätääntyvät, kun huomaavat veneen lähteneen tuuliajolle. Illemmalla vene löytyy, mutta sen omistaja, Immo Raitapää Siivikkalasta, vaatii korvausta luvattomasta käyttöönotosta. Likat vievät korvaukseksi Tallinnasta ostetun viinapullon. "Itätavaraa!", Hansu kommentoi pulloasiaa, hänestä äyskäri olisi sopivampi korvaus. Erkkilä tulee Kaasisille kertomaan, että Pirren firma on saanut eräästä tavaratalosta siivousalueen, mikä pelastaa Mirkun. | Heikki Silvennoinen (Erkkilä) | 20.01 |  |
| 4. | Vihreä leski | Alussa Heka, Pirre ja Hansu testailevat Niksi-Pirkan ideoita. Seuraavassa kohtauksessa he menevät lastensa kanssa Näsinneulaan sunnuntailounaalle etusetelit mukanaan. Hekalla on taipumusta voida pahoin korkealla, joten hänen katseensa on suunnattu pois ikkunasta. "Jos vallan sais tarjousleikkeet koko porukal, kun on nää etusetelit", Hansu tilaa tarjoilijalta. Hansu ehdottaa, että tornin yläosan pyöriminen pysäytettäisiin Hekan pahoinvoinnin takia, mihin tarjoilija ei voi suostua. Syntyy pientä riitaa tarjoilijan kanssa. Yhtäkkiä Heka alkaa voida pahoin, ja koko konkkaronkan on lähdettävä. Hissi pysähtyy teknisen vian takia, naiset hätääntyvät, mutta hissimies, Reima Helenius, koittaa rauhoitella. Alkujärkytyksen jälkeen Hansu alkaa osoittaa orastavaa romanttista mielenkiintoa Reimaa kohtaan, hän tuo esiin leskeytensä. Pirre kutsuu Reiman puutarhajuhliin. Ennen hissistä poistumistaan porukka innostuu yhteislauluun. | Mikko Kivinen (Reima), Heli Lahti (kassa), Margit Virtanen (tarjoilija) | 16.45 |  |
| 5. | Rakkautta ja rasvasoluja | Kaasiset ja Kaakot järjestävät pienet puutarhajuhlat. Helenius ja Erkkilä on kutsuttu. Hansu haluaisi tarjoilun olevan kevyttä, sillä hän on pannut merkille, että Reimalla on taipumusta lihomiseen. Pirre vaatii kunnon makkaratarjoilun. Reima työskentelee myös taksikuskina ja tulee paikalle kesken työvuoronsa. Hansu huomaa keskustelun kuluessa, että hänellä on monenlaista yhteistä Reiman kanssa. Viimein myös Erkkilä saapuu kitaroineen. Yhteislaulun jälkeen Reiman täytyy lähteä ja Hansu saattaa hänet autolle. "Rupesko lääppiin", Pirre kysyy Reiman lähdettyä, mihin Hansu vastaa: "Ettei aina sitä brutaalii". Loppukohtauksessa Heka korjaa polkupyörää ja juttelee Pirren kanssa avioliitosta, kun on kaikenlaista keski-iän kriisiä meneillään. Heka suutelee yllättäen Pirreä poskelle. "Kohtahan me ollaan kun nuoret rakastavaiset, Hansu ja Reima", Pirre lirkuttelee ja kipaisee sisälle. Heka tulee pian perässä. | Mikko Kivinen (Reima), Heikki Silvennoinen (Erkkilä) | 18.44 |  |
| 6. | Mustaa Pekkaa manataan | Heka ja Hansu ovat tulossa kuoronjohtajan Heimon juhlista. Reima on hieman mustasukkainen, sillä Hansu osoittaa kovin kiihkeää ihailua Heimoa kohtaan. Pirre varoittaa Hansua ylistämästä Heimoa liiaksi Reiman kuullen. "Vallan funtsin et kääk!, kun Maj-Lis jo vallan boolis retkahteli", Hansu kuvailee itse juhlien kulkua. Alkaa sataa ja porukka menee sisätiloihin. Paikalle tulee kaupparatsu homeopaatti Vaittinen myymään luontaistuotteita, joista etenkin Hansu kiinnostuu. Pirre ja miehet ovat skeptisiä "yrttien" suhteen. Hansu haluaa yrteistä apua Reiman mustankipeyteen, tämä taasen suuttuu Hansun tuodessa asian julki vieraan läsnä ollessa. Reima ja Heka lähtevät ulos heittämään tikkaa, Vaittinen jää olohuoneeseen esittelemään tuotteitaan Hansulle ja Pirrelle. Seuraa muutamia kaksimielisiä sutkautuksia, Hansun sanoin "mennään alueille", kun puhutaan ihmisen erogeenisista vyöhykkeistä. Vaittisella on apu myös Hekan vaivoihin ja lopussa Hekaa kupataan lattialla. | Mikko Kivinen (Reima), Jyrki Kovaleff (Vaittinen) | 19.34 |  |
| 7. | Ystävän laulu | Alussa Hansu pitää pienen moraalisaarnan puutarhassa ahkeroiville Pasille ja tämän tyttöystävälle Helille. "Kun vallan ollaan niin aineis nykyään, joo... sit ei oo sitä kumii, joo...", hän kuvailee yhteiskunnallisia ongelmia. Pasi tuskaantuu äitinsä saarnaan ja lähtee Helin kanssa ongelle. Saman tien paikalle tulee Pirre, hän näyttää Tapani Pertusta kertovaa lehtiartikkelia Hansulle. Kumpikin on Pertun ihailija. Naiset päättävät mennä tapaamaan Perttua, joka asuu lähistöllä. Perttu sattuu olemaan puutarhassaan Hansun ja Pirren tupsahtaessa paikalle lahjoineen. Naiset lukevat Pertulle kirjoittamansa runon ja pyytävät miestä esittämään laulun, mutta eivät pääse yksimielisyyteen kappaleesta. Syntyy riita, jota Perttu rauhoittelee parhaansa mukaan. Hän päättää antaa likoille erään kokoelma-albuminsa nimikirjoituksin varustettuna, mistä nämä ovat tavattoman otettuja. "Kiitos vaan, ja tota, tikkakerholta terveisiä", Pirre toivottaa lähtiessään Hansun kanssa. Perttu on ilmiselvästi helpottunut päästessään innokkaista ihailijoistaan eroon. | Suvi Takala (Heli), Tapani Perttu | 17.33 |  |
| 8. | Kun on se tunne | Hansu ja Pirre ovat Auliksen haudalla. Heidän äänekäs käytöksensä herättää hautausmaan työntekijän huomion, he puhuvat kovaan ääneen muun muassa Hansun ja Reiman sukupuolielämästä. Käy ilmi, ettei Hansu ole vielä "antanut" Reimalle. Ennen kuin naiset ovat ehtineet kotiinsa, Reima tulee paikalle ja kertoo Hekalle lähtevänsä rekkakuskiksi Ruotsiin ja Keski-Eurooppaan. Heka kertoo asian Pirrelle, joka huolestuu Hansun puolesta. Vierailemaan tulee myös Kuivakankaan hautausmaan työntekijä antamaan Hansulle ja Pirrelle huomautuksen näiden sopimattomasta käytöksestä. Reimalla on kiire selvittää asiansa Hansulle ja hän pyytää stressaantuneen oloista työntekijää poistumaan. Kahden kesken Hansun kanssa ollessaan Reima pyytää Hansulta lupaa, että saa olla tähän yhteydessä. Hansu on murheissaan, mutta ymmärtää tilanteen. Reima saatetaan Tampereen rautatieasemalle, jossa hän nousee Turkuun vievään pikajunaan. Lopuksi porukka menee pizzalle. "Meikäläiselle vahva olut!", Heka vaatii, mihin Pirre vastaa: "Eikun vissy!". "Ettei nyt taas Heikil sitä rajotusta", Hansu pyytää Pirreä hölläämään. Heka, Pirre, Hansu, Pasi ja Mervi poistuvat asemalaiturilta. Juna vie Reiman. | Mikko Kivinen (Reima), Pirkko Hämäläinen (hautausmaan vastaava) | 17.11 |  |